Man val drie verdiepings by Menlyn-winkelsentrumParamedici is omstreeks 08:00 na die Menlyn-winkelsentrum ontbied (Foto: Verskaf) ’n Man (31) het Donderdagoggend van die derde verdieping by die Menlyn‑winkelsentrum in Pretoria geval. Kyle van Reenen, woordvoerder van Emer-G-Med, sê paramedici is net ná 08:00 na die winkelsentrum ontbied. “Met paramedici se aankoms op die toneel, is ’n man in ’n kritieke toestand binne die winkelsentrum aangetref,” sê Van Reenen. “Daar is vasgestel dat hy van die derde verdieping van die winkelsentrum – van Cavendish Court – geval het.” Gevorderde lewensondersteunende intervensies moes op die man toegepas word om hom te stabiliseer voordat hy op ’n meganiese ventilator geplaas is om hom te help om asem te haal. Met die hulp van ’n Netcare 911-helikopter is die man na ’n spesialisfasiliteit geneem vir verdere mediese sorg. Nisha Kemraj, hoofbestuurder van die winkelsentrum, sê die omstandighede van die voorval word ondersoek. “Die winkelsentrum se bestuur werk ten volle saam met owerhede terwyl die omstandighede van die voorval ondersoek word,” sê Kemraj. Die polisie het nog nie op Maroela Media se navraag oor die voorval reageer nie. Kemraj sê traumaberading sal aan alle betrokkenes gebied word. Die bestuur gaan ook na die pasiënt se familie uitreik om ondersteuning en bystand te verleen. Toegang tot die deel van die winkelsentrum waar die voorval plaasgevind het, word tans vir die publiek beperk.